ทริกเกอร์ฟันด์จ่อขาย4.6พันล.
ทริกเกอร์ ฟันด์ 11 กอง มูลค่า 4,600 ล้านบาท จ่อขายหุ้นสัปดาห์นี้ กำไรเข้าเป้า ผู้จัดการกองทุนยันสภาพคล่องอื้อ ไม่สะเทือนตลาดรวม
19 ก.ย. 2555

ทริกเกอร์ ฟันด์ 11 กอง มูลค่า 4,600 ล้านบาท จ่อขายหุ้นสัปดาห์นี้ กำไรเข้าเป้า ผู้จัดการกองทุนยันสภาพคล่องอื้อ ไม่สะเทือนตลาดรวม 
นายกิตติคุณ ธนรัตนพัฒนกิจ นักวิเคราะห์ข้อมูล บริษัท มอร์นิ่งสตาร์ รีเสิร์ช (ประเทศไทย) เปิดเผยว่า ภายในสัปดาห์นี้ คาดว่าจะมีกองทุนทริกเกอร์ ฟันด์ ประมาณ 11 กองทุน มูลค่ารวมประมาณ 4,600 ล้านบาท ซึ่งเสนอขายประมาณเดือน มิ.ย.ที่ผ่านมา จะมีผลตอบแทนได้ตามเป้าหมายเฉลี่ยประมาณ 7-8% หลังจากดัชนีหุ้นปรับตัวขึ้นมาค่อนข้างมาก 
กองทุนทริกเกอร์ ฟันด์ ที่ออกใหม่ตั้งแต่ต้นปีจนถึงปัจจุบันมีประมาณ 18 กองทุน มูลค่ารวมประมาณ 6,600 ล้านบาท โดยส่วนใหญ่จะออกกองทุนในช่วงปลายเดือน พ.ค.และ มิ.ย. หลังจากดัชนีปรับฐานแรงๆ ในกลางเดือน พ.ค.
นายเจษฎา สุขทิศ ประธานเจ้าหน้าที่การลงทุน บลจ.ซีไอเอ็มบี-พรินซิเพิล กล่าวว่า กองทุนเปิดซีไอเอ็มบี-พรินซิเพิล อิควิตี้ ทริกเกอร์ 8 เปอร์เซ็นต์ 2 ผลตอบแทนเข้าเป้า 8% ภายในเวลาประมาณ 3 เดือน โดยผู้ลงทุนจะได้รับผลตอบแทนสุทธิประมาณ 8.7% 
“ความสำเร็จของกองทุนมาจากผลตอบแทน 2 ส่วน คือ การคัดเลือกหุ้นรายตัวและผลบวกจากมาตรการคิวอี 3 ของสหรัฐ ส่งผลให้ดัชนีหุ้นปรับตัวขึ้นแรง” นายเจษฎา กล่าว
สำหรับหุ้นที่กองทุนลงทุนจะเน้นกลุ่มบริโภคในประเทศ เช่น สื่อสาร ค้าปลีก รถยนต์และอสังหาริมทรัพย์ โดยมาให้น้ำหนักหุ้นกลุ่มพลังงานก่อนที่จะประกาศคิวอี 3 จึงหนุนผลตอบแทนถึงเป้าหมาย
อย่างไรก็ตาม การปรับตัวขึ้นของตลาดหุ้นต่อเนื่องมาจากกลางเดือน ก.ย.ที่ผ่านมา หลังธนาคารกลางยุโรปจะเข้าซื้อพันธบัตรของประเทศที่มีปัญหา ศาลรัฐธรรมนูญเยอรมนีให้รัฐสภาของประเทศสามารถรับรองการจัดตั้งกองทุนฟื้นฟูยุโรปถาวรได้ จนมาถึงมาตรการคิวอี 3 ส่งผลให้ดัชนีหุ้นปรับตัวขึ้นจาก 1,200 จุดต้นๆ จนเข้าใกล้ 1,300 จุด ซึ่งหลังจากนี้อาจมีแรงขายทำกำไรออกมาบ้าง แต่อาจลงไม่แรง เนื่องจากปัจจัยลบข้างหน้ายังไม่มาก
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า แรงขายหุ้นของกองทุนทริกเกอร์ฟันด์ ไม่น่าจะมีผลต่อตลาดหุ้นมากนัก เนื่องจากแต่ละกองทุนมีการบริหารและเลือกหุ้นแตกต่างกัน บางกองทุนทยอยขายทำกำไรและเก็บเงินสดเอาไว้ 
“แรงขายหุ้นอาจมีผลทางจิตวิทยา แต่ไม่น่ากระทบตลาดแรงๆ เพราะหากกองใดกองหนึ่งเทขายหุ้นในพอร์ตออกมาหมด และทำให้ราคาหุ้นเหล่านั้นปรับตัวลง ก็อาจมีผลให้กองต่อไปไม่ได้ราคาดีหรืออาจไม่ถึงเป้าหมายก็ได้ อีกทั้งแต่ละกองทุนก็อาจไม่ได้ถือหุ้นเหมือนกัน ต้นทุนก็ไม่เท่ากัน” นายสานุพงศ์ กล่าว
นอกจากนี้ แต่ละกองทุนมีเงื่อนไขที่แตกต่างกัน โดยอาจกำหนดว่ามูลค่าสินทรัพย์ต่อหน่วย (เอ็นเอวี) จะต้องแตะระดับเป้าหมายในเวลากี่วัน บางกองอาจวันเดียว บางกองอาจ 3 วัน หรือ 5 วัน ซึ่งหากวันไหนหุ้นที่ถืออยู่ลดลง ก็อาจฉุดให้พอร์ตโดยรวมผลตอบแทนไม่ถึงเป้าก็ได้
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บลจ.ทิสโก้ กล่าวว่า กองทุน ทริกเกอร์ ฟันด์ ของบริษัทมีผลตอบแทนใกล้ถึงเป้าหมายแล้วเช่นกัน โดยกลยุทธ์การบริหารกองทุนขึ้นอยู่กับตลาดในแต่ละช่วง มีทั้งทยอยทำกำไรมาบ้างแล้ว
ตลาดหุ้นวันที่ 18 ก.ย. ปรับตัวลงไม่น่าจะเกิดจากแรงขายของทริกเกอร์ ฟันด์ทั้งหมด แต่ยอมรับว่าเป็นผลทางจิตวิทยา ซึ่งตลาดหุ้นปรับตัวลงไปในทิศทางเดียวกับหุ้นต่างประเทศ เพราะนักลงทุนส่วนใหญ่กำไรกันหมด ดังนั้นไม่ใช่แค่ทริกเกอร์ ฟันด์ ที่รอขายหุ้น และหากดูจากเงินทุนไหลเข้าที่มีจำนวนมากและมีเข้ามาต่อเนื่อง จึงเชื่อว่าแรงขายของทริกเกอร์ ฟันด์ มีผลต่อตลาดน้อย เมื่อเทียบเม็ดเงินของนักลงทุนต่างชาติและรายย่อย